ชงคลังค้ำกู้จำนำข้าว7หมื่นล้าน
สบน.เสนอให้คลังเพิ่มการค้ำประกันเงินกู้มาจำนำข้าวเพิ่มอีก 7 หมื่นล้าน เหตุเงินไม่พอ
17 ม.ค. 2556

สบน.เสนอให้คลังเพิ่มการค้ำประกันเงินกู้มาจำนำข้าวเพิ่มอีก 7 หมื่นล้าน เหตุเงินไม่พอ
น.ส.จุฬารัตน์ สุธีธร ผู้อำนวยการ สำนักงานบริหารหนี้สาธารณะ (สบน.) กล่าวว่า จะเสนอเรื่องขออนุมัติเพิ่มวงเงินกู้ในโครงการรับจำนำข้าวอีก 7 หมื่นล้านบาท ให้คณะกรรมการนโยบายและกำกับการบริหารหนี้สาธารณะ ที่มีนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธาน พิจารณาเห็นชอบในปลายเดือน ม.ค.นี้ เพื่อส่งเรื่องการปรับแผนการบริหารหนี้สาธารณะให้คณะรัฐมนตรี (ครม.) พิจารณาเห็นชอบอีกครั้ง
ผู้อำนวยการ สบน.ชี้แจงว่า การกู้เงินดังกล่าวกระทรวงการคลังจะเป็นผู้ค้ำประกันเงินกู้ให้กับธนาคารเพื่อการเกษตรและสหกรณ์การเกษตร (ธ.ก.ส.) เพิ่มเติมนอกเหนือจากวงเงินตามมติ ครม. ที่อนุมัติเห็นชอบให้ค้ำประกันเงินกู้ให้กับ ธ.ก.ส. เพื่อนำไปรับจำนำข้าวปีการผลิต 2555/2556 จำนวน 1.5 แสนล้านบาท ซึ่งจะส่งผลให้ยอดการค้ำประกันเงินกู้เพื่อไปรับจำนำข้าวของรัฐบาลในปีงบประมาณ 2556 เพิ่มขึ้นเป็น 2.2 แสนล้านบาท
น.ส.จุฬารัตน์ ชี้แจงว่า เหตุผลที่ต้องขออนุมัติกู้เงินเพิ่มเติมจากกรอบที่ ครม.อนุมัติไว้ เนื่องจากวงเงิน 1.5 แสนล้านบาทนั้น ไม่เพียงพอกับการรับจำนำข้าวนาปีฤดูกาลผลิต 2555/2556 เนื่องจากการระบายข้าวของกระทรวงพาณิชย์ล่าช้ามาก ทำให้ ธ.ก.ส.ไม่มีเงินทุนเข้ามาหมุนเวียนในการจ่ายเงินเพื่อรับจำนำข้าวรอบใหม่ได้ทัน
นอกจากนี้ การกู้เงินเพื่อรับจำนำข้าวรอบแรกจำนวน 2.69 แสนล้านบาท ก็ดำเนินการกู้ไม่ทันจำนวน 4.9 หมื่นล้านบาท ทำให้ต้องใช้เงินจากสภาพคล่องของ ธ.ก.ส. ไปดำเนินการก่อน ทำให้ สบน.ต้องกู้เงินเพิ่มเติมไปใช้คืน
น.ส.จุฬารัตน์ กล่าวว่า ในส่วนของการค้ำประกันเงินกู้ให้กับ ธ.ก.ส. ในวงเงิน 1.5 แสนล้านบาทนั้น จะมีการกู้เงินก้อนแรกจำนวน 3.7 หมื่นล้านบาท ซึ่งมีอัตราดอกเบี้ยอยู่ที่ประมาณปีละ 3.4% ซึ่งได้เสนอเรื่องให้เลขาธิการคณะรัฐมนตรีบรรจุเรื่องเข้า ครม.แล้ว
ก่อนหน้านี้ นายกิตติรัตน์ ออกมายืนยันว่า จะไม่การอนุมัติขอกู้เงินเพิ่มเติมอีก 7 หมื่นล้านบาท เพื่อนำไปใช้ในโครงการรับจำนำข้าวรอบใหม่ 
ด้านผู้บริหาร ธ.ก.ส. ออกมาเปิดเผยว่า ขณะนี้มีการใช้เงินในการรับจำนำข้าวนาปีรอบใหม่ไปแล้ว 7.85 ล้านตัน คิดเป็นเม็ดเงิน 1.13 แสนล้านบาท ในจำนวนนี้เป็นเงินที่กระทรวงพาณิชย์จ่ายคืนมาจากการระบายข้าวแค่ 2 หมื่นล้านบาทเท่านั้น เม็ดเงินส่วนเกินนั้นเป็นการใช้เงินสภาพคล่องของ ธ.ก.ส. 
นายกรณ์ จาติกวณิช สส.พรรคประชาธิปัตย์ และ อดีต รมว.คลัง กล่าวว่า โครงการรับจำนำข้าวจะทำให้เกิดความเสียหายไม่ต่ำกว่าปีละ 1 แสนล้านบาท เพราะแค่การบริหารจัดการก็ต้องใช้เงินไม่ต่ำกว่าปีละ 3 หมื่นล้านบาท และมีชาวนาเพียงส่วนเดียวที่ได้ประโยชน์ ขณะเดียวกันยังพบว่ามีการทุจริตในการดำเนินการอีกมาก